CELEX: 62015TN0747
Language: hr
Date: 2015-12-22 00:00:00
Title: Predmet T-747/15: Tužba podnesena 22. prosinca 2015. – EDF protiv Komisije

29.2.2016   
            
            
               HR
            
            
               Službeni list Europske unije
            
            
               C 78/24
            
         Tužba podnesena 22. prosinca 2015. – EDF protiv Komisije
   (Predmet T-747/15)
   (2016/C 078/35)
   Jezik postupka: francuski
   
      Stranke
   
   
      Tužitelj: Électricité de France (EDF) (Pariz, Francuska) (zastupnik: M. Debroux, odvjetnik)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               u prvom redu, poništi članke 1., 2., 3., 4. i 5. pobijane odluke zbog bitnih povreda postupka i pogrešaka koje se tiču prava i činjenica;
            
         
               —
            
            
               podredno, poništi članke 1., 2. i 3. pobijane odluke jer je iznos povrata koji je naložen EDF-u određen u pretjerano visokom iznosu i
            
         
               —
            
            
               u svakom slučaju naloži Komisiji snošenje svih troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe tri tužbena razloga.
   
               1.
            
            
               Prvi tužbeni razlog, koji se temelji na povredi članka 266. UFEU-a.
            
         
               2.
            
            
               Drugi tužbeni razlog, koji se temelji na nepoštovanju članka 107. UFEU-a. Taj se tužbeni razlog dijeli na dva dijela:
               
                           —
                        
                        
                           Prvi dio, koji se tiče primjenjivosti testa privatnog ulagača i koji se dalje dijeli na pet točaka.
                           
                                       —
                                    
                                    
                                       Prva točka, prema kojoj Komisija brojne isprave i dokumente koje su joj Francuska i EDF valjano dostavili nije uzela u obzir a da to nije ni opravdala ni obrazložila.
                                    
                                 
                                       —
                                    
                                    
                                       Druga točka, prema kojoj je Komisija kroz cijelu odluku miješala elemente koji se tiču primjenjivosti odnosno primjene testa privatnog ulagača.
                                    
                                 
                                       —
                                    
                                    
                                       Treća točka, prema kojoj je Komisija pogrešno isključila primjenjivost kriterija pažljivog privatnog ulagača samo zato što je Francuska prilikom ispitivanja mjere uzela u obzir razmatranja koja se tiču njezina svojstva javne vlasti, pored razmatranja koja se tiču njezina svojstva kao dioničara.
                                    
                                 
                                       —
                                    
                                    
                                       Četvrta točka, prema kojoj je Komisija pogrešno izdvojila EDF-ovu obvezu da ima formalni poslovni plan (business plan) kako bi bilo opravdano primijeniti kriterij pažljivog privatnog ulagača.
                                    
                                 
                                       —
                                    
                                    
                                       Peta točka, prema kojoj je Komisija zanemarila narav i predmet te mjere, njezin kontekst kao i zadani cilj i pravila koja se na nju primjenjuju.
                                    
                                 
                     
                           —
                        
                        
                           Drugi dio, koji se tiče primjene testa privatnog ulagača i koji se dalje dijeli na tri točke.
                           
                                       —
                                    
                                    
                                       Prva točka, prema kojoj je Komisija pogrešno zaključila da Izvješće „Oxera” nije dopušteno kao dokaz.
                                    
                                 
                                       —
                                    
                                    
                                       Druga točka, prema kojoj Komisijina metodologija sadržava očite nedostatke. Kao prvo, Komisija nije uzela u obzir ni kontekst vremena ni kriterije koje bi ulagači u tom trenutku primijenili. Kao drugo, teza o „poreznom daru”, na kojoj je Komisija inzistirala, nije samo pogreška koja se tiče prava, nego je i uzrok pogrešaka u ocjeni primjerenosti ulaganja. Kao treće, Komisija je učinila višestruke metodološke pogreške od kojih svaka može poslužiti kao dokaz da Komisija nije evidentno dokazala da kriterij privatnog ulagača nije primijenjen.
                                    
                                 
                                       —
                                    
                                    
                                       Treća točka, o posljedicama metodoloških pogrešaka koje je Komisija počinila.
                                    
                                 
                     
         
               3.
            
            
               Treći tužbeni razlog, koji se temelji na nedostatku obrazloženja pobijane odluke.
            
         U prilog osnovanosti tužbe tužitelj ističe također dva podredna tužbena razloga.
   
               1.
            
            
               Prvi podredni tužbeni razlog, koji se temelji na činjenici da je veći dio navodne potpore u zastari. Taj tužbeni razlog dijeli se na dva dijela:
               
                           —
                        
                        
                           Prvi dio, prema kojem je u biti riječ o postojećoj potpori nastaloj na temelju mjere koja se provodila prije otvaranja europskog tržišta električne energije tržišnom natjecanju.
                        
                     
                           —
                        
                        
                           Drugi dio, prema kojem znatan dio navodne potpore proizlazi iz mjere koja je provedena više od deset godina prije prve istražne radnje.
                        
                     
         
               2.
            
            
               Drugi podredni tužbeni razlog, koji se temelji nas pogreškama u izračunu koje je Komisija počinila prilikom utvrđivanja navodne potpore. Taj tužbeni razlog dijeli se dalje na tri dijela:
               
                           —
                        
                        
                           Prvi dio, prema kojem je Komisija počinila pogreške u pogledu ukupnog iznosa rezervi za obnovu.
                        
                     
                           —
                        
                        
                           Drugi dio, prema kojem je Komisija počinila pogreške u pogledu mjerodavne porezne stope.
                        
                     
                           —
                        
                        
                           Treći dio, prema kojem iznos navodne potpore treba preispitati na temelju ispravljenih podataka.